فيديو واحد ديال الراقصة مايا كاتشطح لصحابها فالباطو كان كافي باش يجبد الخيخ ديال الحقد الطبقي و المنوي من بنادم ! لي هجم على مايا بالسبان و التعاليق الجارحة على اساس انها صافي تلصقات ليها التيكيتة ديال “قحبة” و على صحابها الرجال بالخصوص و التيكيتة ديالهم واجدة ” كروش الحرام” ! صافي ! ولينا شعب كايطير فالتيكيتات ! كاتشطحي تساوي نتي قحبة ! كاتبرع مع راسك بالعطلة فوق يخت تساوي نتا من كروش الحرام ! لابسة الزيف نتي مرا مزيانة ! داير اللحية نتا انسان ثقة ! كاتسوگي شي طوموبيل واعرة شاريها ليك الزلال ! كايبغيك راجلك ساحرة ليه ! كايبغي مراتو ساحرة ليه ! كمارتك زرگة بالشمش ولد الشعب يستاهل التضامن و اب اب اب آ الخوت نطلعو ليه القناة ! بيبض و حنيكاتك مزنگين و مربي تساوي نتا كيليميني و اب اب اب ا الخوت نسينياليو هاد البرهوش... و حنا كيما هاك شعب عزيز عليه ليراكورسي فكلشي حتى فالتفكير ! كاتقوليه يا الله نمشيو لشي بلاصة كايقوليك ” اجي نتقبو من هاد الزنيقة غانوصلو دغيا ” و حتى فاش كايشوف شي حدث ” كايتقب” من شي زنقة فمخو باش يخرج شي احكام مسبقة قريبة عوض انه يخمم مزيان و ياخد وقتو فتحليل الحدث. وطبعا هاد النوع ديال التيكيتات كايصلاحو لبنادم لي شبعان حقد منوي و طبقي ! و لي غايشوف مايا كاتشطح فوق اليخت و كايتشها يكون تاهوا تما و لكن عوض انه يفكر انه يقدر يخلق السعادة مع مراتو و لا صاحبتو و لا ختو و مو حيت الشطيح ماشي حوا ! غايحقد على مايا ! و عوض انه يقول لمخو انه لابغا يشري يخت راه خاصو يخدم على كرو لا هوا غايبقا يحك قلاويه و يسب فلي شراو اليخوت مخبي مورا بورطابل حقير! للاسف حنا شعب بالاضافة لأنه عندنا مشكل كبير مع المرا و جسد المرا و شنو كادير المرا ! عندنا مشكل اكبر مع مفهوم العمل فالحياة و انه من جد وجد و من زرع حصد ! لا بنادم بغاها باردة ! باغي يتجوج بمرا بوگوصة فحال مايا و تشطح ليه و باغي يدير يخت و يصوگ طوموبيل واعرة و يعيش الحياة السعيدة و يفرح ” الميمة” و هادشي كامل باش ؟ بالله يحسن العوان ! هوا فاش كان كايقرا كان كاينقز السور باش يسلت و فاش كايدورو فيه الاساتذة كايفرنس كي الكلب ! ضيع على راسو گاع الفرص لي عطاتو الحياة ! فرصة الدراسة و فرصة يتعلم حرفة و فرصة الخدمة و فرصة الهجرة و جميع الفرص لي جاوه و هاكاك كايتسنى من الحياة تعطيه مايا و تعطيه اليخت و تعطيه المناصب و الفلوس ! باش آ ولد العبد باش ؟! باش جاتك ؟ هادشي علاش لي كايشيط لهاد النوع هوا قلب مريض بالحقد و عبارات جاهزة كايبرد بيها على كرو و كايبرر بيها الفشل ديالو فالحياة حيت لاتقابل مع راسو فالمراية و قال لراسو الحقيقة ” نتا حمار ا راسي ! نتا فاشل ا راسي” يقدر يمشي يشنق راسو فشي غابة ! داكشي علاش كاتبقا افضل طريقة للتبراد على الكر و تقبل الزلط و الحگرة و تعيش كي الگملة هي تشوف گاع لي عايشين احسن منك قحاب و ولاد القحاب. 
تقدر تشري تانتا يخت و تجيب راقصة تشطح ليك و لا معاك و تتبحر و تعيش الحياة السعيدة لا قابلتي حياتك و خدمتي على مخك عوض انك تبقا حاقد على عباد الله حيت كايعيشو احسن منك ! الفيديو ديال مايا كان درس فالحقد الطبقي و المنوي فاش كايجتامعو !